**Med Trump blev kampen for klimaet endnu hårdere**

*Af Christel Schaldemose, medlem af Europa-Parlamentet (S)*

Kampen for at mindske klimaforandringerne er en enormt vigtig. Det bør være et afgørende princip for os alle at efterlade kloden i en bedre stand, end vi mødte den i. Hvis vi skal nå dette mål, skal der snart skrides til handling. Der er brug for handling, som ikke blot kan være på nationalt niveau eller EU-niveau. Miljø- og klimaproblemerne problemerne påvirker os alle, og derfor må de løses i fællesskab og af alle over hele kloden.

Netop i denne uge afvikles den 22. klimakonference i Marrakesh. Den 22 klimakonference skal udmønte den historiske klimaaftale fra COP21 i Paris sidste år. Aftalen er historisk, da landene er nået til enighed om at arbejde for at holde den globale temperaturstigning under 2 °C.  I Marrakesh vil det blive diskuteret, hvordan Parisaftalen konkret skal udmønte sig. Og det er vigtigt for dens gennemførelse.

Jeg håber på at forhandlerne ved COP22 bliver konkrete og sikrer, at alle bidrager. Jeg er virkelig positiv over Parisaftalen, men vi må ikke læne os tilbage! Der er nemlig langt igen - og særligt nu. Efter præsidentvalget i USA er aftalen fra Paris truet. USA står for ca. 18 % af verdens samlede CO2-udledning. Og Trump bekendtgjorde under valgkampen, at han ville trække Obamas godkendelse af Parisaftalen tilbage, hvis han blev præsident. Og det blev han jo som bekendt. Jeg frygter det værste. For ikke alene vil han aflyse Paris, men noget tyder på, at han også vil omlægge det amerikanske miljøagentur og indsætte en klimaforandringsfornægter som leder af agenturet. Alt sammen noget, der skader USA’s bidrag til bekæmpelse af klimaforandringerne, og dermed noget der påvirker os alle. Vi går hårde tider i møde, men vi må tage udfordringen op! VI må alle, europæiske som nationale politikere, gøre en kæmpe indsats for at fastholde amerikanernes engagement i indsatsen for at mindske klimaforandringerne, og i øvrigt selv fortsætte med at bidrage til udmøntningen af klimaaftalen fra Paris. Det tegner det desværre til, at der er hårdt brug for.